מספר פנימי: 2074691

הכנסת העשרים

**יוזם:**  **חבר הכנסת** **רועי פולקמן**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/5779/20

הצעת חוק הגנה על בריאות הציבור (מזון) (תיקון – סמכות שר הכלכלה והתעשייה לעניין משקאות משכרים), התשע"ט–2018

|  |  |  |
| --- | --- | --- |
| תיקון סעיף 19 | 1. | בחוק הגנה על בריאות הציבור (מזון), התשע''ו–2015[[1]](#footnote-2) (להלן – החוק העיקרי), בסעיף 19 – |
|  |  | (1) בסעיף קטן (א), במקום "השר" יבוא "שר הכלכלה והתעשייה"; |
|  |  | (2) בסעיף קטן(ב), במקום "השר" יבוא "שר הכלכלה והתעשייה"; |
|  |  | (3) סעיף קטן (ג) – בטל. |
| תיקון סעיף 319 | 2. | בסעיף 319(ה) לחוק העיקרי, אחרי פסקה (2) יבוא:  |
|  |  | "(3) על אף האמור בפסקה (1), סמכויות הנתונות לפי חוק זה לשר הבריאות, יהיו נתונות לעניין ייצור, ייבוא, ייצור ושיווק של משקאות משכרים, לשר הכלכלה והתעשייה."  |
| תיקון חוק הגבלת הפרסומות והשיווק של משקאות אלכוהוליים | 3. | בחוק הגבלת הפרסומות והשיווק של משקאות אלכוהוליים, התשע''ב­–2012[[2]](#footnote-3), בסעיף 1, במקום ההגדרה "השר" יבוא: |
|  |  | ""השר" – שר הכלכלה והתעשייה"; |

דברי הסבר

בחוק הגנה על בריאות הציבור (מזון), התשע"ו–2015, נקבע כי הסמכות לקביעת הוראות לעניין ייצור, ייבוא, ייצוא ושיווק של משקאות משכרים תועבר ממשרד הכלכלה והתעשייה למשרד הבריאות, בשל הרצון לאחד את הרגולציה על תחום המזון תחת גורם יחיד, ככל הניתן. כיום האסדרה בתחום המשקאות המשכרים נעשית עדיין על ידי משרד הכלכלה והתעשייה בהתאם להוראות המעבר, ולהארכת הוראות המעבר בצו של שר הבריאות, בשל הצורך בתקופת התארגנות ממושכת של שרות המזון במשרד הבריאות.

בחלוף שנתיים מתחילת יישום הרפורמה, עולה כי התועלת מהאחדת התחומים השונים במזון תחת רגולטור אחד, צפויה להיות נמוכה, נוכח העומס הרב על שירות המזון, שמתבטא במשך זמן ארוך לקבלת אישור לשחרור מזון מהמכס ובקשיים תפעוליים להעברת האחריות על תחום משקאות משכרים למשרד הבריאות.

כמו כן, בפיקוחו של משרד הכלכלה והתעשייה מסלול אישור הייבוא המקביל של משקאות משכרים מפותח מאוד, וקיימים יבואנים מקבילים רבים שמשווקים מוצרים ממותגי האלכוהול המובילים, במחירים נמוכים בכ-30% מהיבואנים הרשמיים.

 לפיכך ובשל החשש כי העברת תחום האחריות ממשרד הכלכלה והתעשייה למשרד הבריאות תפגע ותביא לצמצום מספר היבואנים המקבילים, ובשל החשש שצמצום התחרות יגרום להעלאה משמעותית של המחירים לצרכן, מוצע לבטל את העברת האחריות לעניין ייצור, ייבוא, ייצוא ושיווק של משקאות משכרים, וכן את האחריות לעניין פרסום משקאות אלכוהוליים למשרד הבריאות ולהשאיר את המצב הנוכחי על כנו, תחת משרד הכלכלה והתעשייה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ' בחשוון התשע"ט – 29.10.18

1. ס''ח התשנ''ה, עמ' 136. [↑](#footnote-ref-2)
2. ס''ח התשע''ב, עמ' 158. [↑](#footnote-ref-3)